 Goortu waa 7:50pm fiidnimo habeen Axad ah oo ay Isniin soo galayso, oo ku beegnayd 1-da bisha November, 2015; Goobtuna waa SAFAARI oo ah meherad hurdo iyo makhaayad laga cunteeyo isugu jirta oo ku taal xaafadda Jigjiga-yar ee galbeedka Hargeysa, Somaliland; waxa aanu ku gudo jirnay xallinta dhul ay ku muransanyihiin laba qoys oo maxkamadda ku jira; waxa I soo wacay telefoon aanan hore u arag, dabadeed kama aan jawaabin oo hawshii ayaan iska sii watay, waxyar ka dib ayuu ii soo diray farriin qoraal ah message, markii aan ka bogtay ayaa iigu danbaysay hawshii aanu u fadhinnay oo mar kaliya ayay maskaxdaydii baxday, sababtuna waxa ay ahayd nuxurka farriinta oo u dhignayd sidan: Salaamu Calaykum, walaal waa wiil jooga magaalo heblaayo, magaalada waxa aan u qariyay codsi qofkaas xaggiisa ka yimi,walaal waxa aan kuu hayaa arrin ku saabsan qoyskaaga ee telefoonka iga qabo. 